Diari Oficial de la Generalitat Valenciana


Sumari del DOGV 3494, del 13-05-1999 (1999/3374)

ACORD de 28 de gener de 1999, de la Comissió Territorial d'Urbanisme de Castelló, que fa referència al Pla Especial Pista Esportiva al municipi de la Pobla de Benifassà.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3494

Data del DOGV
:   13-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3374


Data del document
:   28-01-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Pobla de Benifassà, la
    * pla d'urbanisme

ACORD de 28 de gener de 1999, de la Comissió Territorial d'Urbanisme de Castelló, que fa referència al Pla Especial Pista Esportiva al municipi de la Pobla de Benifassà. [1999/Q3374]
  
Una vegada s'ha esmenat la deficiència formal a què fa referència l'acord, i de conformitat amb el que va ordenar el subsecretari d'Urbanisme i Ordenació Territorial l'1 de març de 1999, es publica l'acord següent:
  
Vist l'expedient de la referència 980844, relatiu al Pla Especial Pista Esportiva al municipi de la Pobla de Benifassà, amb els següents:
  
Antecedents
  
Primer
  
El Ple de l'Ajuntament de la Pobla de Benifassà, en la sessió de 25 d'agost de 1998, va acordar exposar al públic el Pla Especial, cosa que va dur a terme per mitjà dels anuncis publicats en el Diari Oficial de la Generalitat Valenciana número 3.325, de 8 de setembre de 1998, en el periòdic Mediterráneo, el 21 d'octubre de 1998, com també al tauler d'anuncis de l'Ajuntament. Transcorregut el període d'informació al públic en el qual es van formular nou al·legacions, el Ple va aprovar provisionalment el Pla Especial el dia 26 d'octubre de 1998.
  
Segon
  
La documentació tramesa per l'Ajuntament de la Pobla de Benifassà està formada pel Projecte d'Execució de les Obres i per documentació complementària.
  
Tercer
  
L'objecte del projecte és la tramitació com a Pla Especial d'una obra pública que consisteix en una pista poliesportiva, promoguda per l'entitat local menor del Bellestar, ubicada en sòl no urbanitzable, en uns terrenys situats a uns 600 metres a continuació del nucli urbà.
  
El terreny objecte de la ubicació de la construcció es troba en el límit de la delimitació del sòl urbà i té l'accés des de la carretera CS-V-3103 i el nucli urbà.
  
Quart
  
El 16 de desembre de 1998, va emetre un informe la Direcció Territorial de la Conselleria de Medi Ambient.
  
Fonaments de dret
  
Primer
  
L'article 81, paràgraf segon de la Llei Reguladora de l'Activitat Urbanística disposa el següent:
  
«La realització material de qualsevol obra pública exigeix verificar, prèviament, la seua compatibilitat amb l'ordenació urbanística i territorial. La verificació, quan l'obra no estiga subjecta a llicència, s'efectuarà sotmetent-ne el projecte bàsic als tràmits propis del procediment d'aprovació dels plans especials. Si el projecte modifica el planejament, s'ha de completar amb els documents característics d'aquells plans. Si no el modifica, l'acord d'aprovació provisional en legitima la completa realització. L'aprovació del projecte dóna lloc al que estableixen els articles 33.7 o 72.3.»
  
En el cas que tractem, l'obra pública que es pretén dur a terme s'ubica en el sòl no urbanitzable del projecte de delimitació de sòl urbà de la Pobla de Benifassà, per la qual cosa el projecte bàsic de l'obra, completat amb els documents necessaris, s'ha de sotmetre al procediment d'aprovació dels plans especials.
  
D'aquesta manera, és aplicable el procediment d'aprovació dels plans especials regulat en l'article 38 i concordants de la Llei Reguladora de l'Activitat Urbanística. De conformitat amb el que estableix l'article 38.3 de la Llei Reguladora de l'Activitat Urbanística, conclosa la tramitació municipal, l'aprovació definitiva és competència de la conselleria competent en urbanisme.
  
Segon
  
La tramitació ha sigut correcta, de conformitat amb el que estableixen els articles 38 i següents de la Llei Reguladora de l'Activitat Urbanística.
  
Aquest document no comporta reclassificació de sòl no urbanitzable, per la qual cosa, segons es desprén de l'article 43.2 de la Llei Reguladora de l'Activitat Urbanística, no s'exigeix estudi i declaració de l'impacte ambiental, contràriament al que indica l'informe de la Conselleria de Medi Ambient. En aquest sentit, la Comissió Territorial d'Urbanisme de Castelló s'ha pronunciat ja repetidament en el sentit que l'article 43.2 de la Llei Reguladora de l'Activitat Urbanística ha derogat el punt 8.g de l'annex I del Reglament de la Llei d'Impacte Ambiental (aprovat pel Decret 162/1990, de 15 d'octubre), de manera que perquè una modificació d'un pla requerisca declaració d'impacte ambiental no és suficient que afecte el sòl no urbanitzable, sinó que es requereix que el reclassifique.
  
Tercer
  
La documentació presentada per l'Ajuntament pot considerar-se suficient als efectes del que estableix l'article 81 de la Llei Reguladora de l'Activitat Urbanística. Això sense perjudici del que més avant es dirà.
  
Quart
  
El 16 de desembre de 1998 es va emetre un informe per la Direcció Territorial de la Conselleria de Medi Ambient.
  
Aquest informe en els quatre primers apartats diu textualment:
  
«El projecte preveu la construcció de la pista poliesportiva en unes parcel·les situades en la zona d'antigues eres de la pedania del Bellestar, que limiten amb el camí ramader número 25 anomenat assagador del Barranc del Pregó, amb una amplària legal de domini públic de nou metres, segons la classificació aprovada per l'Ordre de 29 de setembre de 1995, de la Conselleria d'Agricultura i Medi Ambient, i publicada en el Diari Oficial de la Generalitat Valenciana de 2 de novembre de 1995. Per tant, qualsevol element constructiu que es faça haurà de respectar el domini públic constituït per aquest camí ramader. Així mateix, l'accés al poliesportiu que s'ha de construir només pot realitzar-se, actualment, a través del camí ramader esmentat, la qual cosa comporta un impediment a l'hora de comunicar el nucli urbà amb la construcció projectada, atés que la Llei 3/1995, de Camins Ramaders, estableix que l'ús dels camins ramaders ha de garantir les seues característiques i donar continuïtat al trànsit ramader i als altres usos compatibles i complementaris d'aquest, entre els quals es troben el lliure trànsit de maquinària i vehicles de caràcter agrícola, com així queda reflectit en l'autorització de millora d'aquest camí ramader emesa per la Direcció Territorial d'11 de novembre d'enguany. En aquest sentit, el camí ramader de referència no podrà ser utilitzat com a accés de vehicles al poliesportiu, i s'haurà d'estudiar la realització d'un camí alternatiu.
  
El projecte sol·licitat s'ubica sobre antigues parcel·les agrícoles i eres del poble, abandonades i que en l'actualitat presenten un caràcter forestal, de conformitat amb l'article 2 de la Llei Forestal de la Comunitat Valenciana, per la qual cosa els terrenys esmentats s'han de considerar d'acord amb l'article 1.3 de la Llei 4/1992, sobre Sòl no Urbanitzable de la Comunitat Valenciana, com sòl no urbanitzable d'especial protecció.
  
El projecte no afecta comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual en l'àmbit provincial o de Comunitat Valenciana. No afecta espais naturals que requerisquen especial protecció.
  
L'actuació no afecta el domini públic hidràulic.»
  
El 22 de desembre de 1998, el cap del Servei Territorial d'Urbanisme a Castelló tramet una còpia de l'informe esmentat a l'Ajuntament de la Pobla de Benifassà, el qual, el 19 de gener de 1999, presenta, en el Registre General de la Conselleria d'Obres Públiques, Urbanisme i Transports a Castelló, un escrit en què manifesta respecte al primer punt de l'informe de Medi Ambient, que el traçat és el més idoni i lògic per a accedir a les instal·lacions esportives, ja que actualment és un camí que no està afectat per cap servitud particular. Qualsevol altra alternativa de traçat seria pràcticament inviable, atés que s'hauria de fer a través de propietats particulars, els propietaris de les quals al·legarien que ja hi ha un camí d'accés, el mateix camí ramader.
  
Respecte al segon dels punts de l'informe, l'Ajuntament de la Pobla de Benifassà indica que la ubicació i construcció de la pista poliesportiva va ser aprovada per l'assemblea de veïns de l'entitat local menor del Bellestar, en una zona en la qual no hi ha massa forestal, i hi ha un fàcil accés des del nucli urbà.
  
També, l'Ajuntament presenta un escrit firmat pel director territorial de la Conselleria de Medi Ambient a Castelló, en el qual autoritza l'entitat local menor del Bellestar, perquè millore el ferm del camí que transcorre a través del camí ramader número 25 l'assagador del Barranc del Pregó.»
  
Cinqué
  
L'Ajuntament de la Pobla de Benifassà, en el mateix escrit, ja esmentat, manifesta que l'entitat local menor del Bellestar manca de qualsevol tipus d'instal·lacions esportives i per això apel·la al dret dels veïns i visitants de la localitat esmentada perquè puguen tenir un servei mínim per a poder realitzar alguna activitat esportiva, sense que això cause cap deterioració al valor patrimonial o paisatgístic, valors que els habitants de la localitat són els primers a recolzar i defensar.
  
Així mateix, també es considera que per les característiques de la zona i orografia d'aquesta no té perquè produir-se, cap tipus d'impediment o molèstia per realitzar-se l'accés a la pista poliesportiva a través del camí ramader.
  
D'altra banda, l'article 40.2 de la Llei Reguladora de l'Activitat Urbanística diu: «Les resolucions autonòmiques sobre l'aprovació definitiva, mai no qüestionaran la interpretació de l'interés públic local formulada pel municipi des de la representativitat que li confereix la seua legitimació democràtica i podrà fonamentar-se, exclusivament, en exigències de la política urbanística i territorial de la Generalitat?».
  
Sembla, per tant, evident l'interés públic local en la construcció d'una pista poliesportiva al municipi de la Pobla de Benifassà, tant més quan així ho manifesta el mateix Ajuntament, i quan no hi ha raons urbanístiques i d'ordre territorial que aconsellen el contrari.
  
Cal entendre, per tant, d'acord amb el dret la tramitació com a pla especial de la pista poliesportiva i no hi ha obstacles per a l'aprovació definitiva.
  
En qualsevol cas, haurà de tenir-se en compte en l'execució d'aquesta dotació l'informe de la Conselleria de Medi Ambient quant a donar preferència a l'ús agrícola i ramader del camí ramader.
  
Sisé
  
La documentació complementària elaborada per a tramitar com a pla especial el projecte d'obra està subscrit per arquitecte tècnic. La comissió territorial considera que, ja que els instruments de planejament s'han de redactar per un tècnic competent, com expressament indica l'article 145 del Reglament de Planejament de la Comunitat Valenciana, s'haurà de corregir la deficiència tècnica consistent que el projecte no ha sigut subscrit per un tècnic superior. Per això, s'acorda que l'aprovació definitiva se supedite en la seua eficàcia fins que es formalitze l'esmena d'aquesta deficiència formal.
  
Seté
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el subsecretari d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ que en el cas de municipis de menys de 50.000 habitants tindrà directament efectes de resolució executòria.
  
Per tot el que s'ha exposat anteriorment, la Comissió Territorial d'Urbanisme, en la sessió de 28 de gener de 1999, acorda:
  
1. Aprovar definitivament el Pla Especial per a Pista Poliesportiva al Bellestar, terme municipal de la Pobla de Benifassà, i supeditar-ne l'eficàcia i la publicació fins que s'esmene la deficiència formal consistent en el fet que el projecte de pla siga subscrit per un tècnic superior.
  
2. Facultar el subsecretari d'Urbanisme i Ordenació Territorial perquè comprove que la correcció s'ha efectuat en els termes acordats, i una vegada verificat això ordenarà la publicació definitiva de l'aprovació definitiva.
  
Contra l'anterior acord, que no posa fi a la via administrativa, cal interposar recurs ordinari davant el conseller d'Obres Públiques, Urbanisme i Transports, en el termini d'un mes, sense perjudici de qualsevol altra via de recurs que es considere procedent.